**Iubirea maternă fără plasă de siguranță**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(numărat alb de spaime)

da mamă știu că trimiți fregate de griji

să-mi susțină flotila plecată să cucerească

țara minune

chipul ce mereu mă urmărește din spatele ochilor

viața aceasta zdrențuită pe margini

am ascultat nesmintit sfatul tău

și am luat uscătorul cu mine grație lui rănile mele vor prinde

o coajă frumoasă aurie

pâinea scoasă din cuptorul trupului

va lăsa arome dulcege în cerul gurii ziua va aluneca tăcut

grumazul (când e tensionat timpului i se mișcă ciudat omușorul)

va desfolia blând clipele

le va trimite în uitare

fii liniștită

nu mai invoc focul ceresc nu-i panaceu de vindecare

am aflat în cele din urmă

craterul suferinței se poate umple cu oameni de tablă zgomotul

îți va distrage atenția suficient de la țipătul ce va sparge disperarea în tine

mii de fărâme

rugăciunea are genunchii crăpați zadar

credința precum coptura se scurge din buboiul prea copt

acum când viitorul te-ncepe frecvent

vei decoji impersonal mucegaiul din colțurile vieții

filele poveștii decartează altfel decarii decât pe vremea ta

carnea se umple de aripi

unele roșii luate pe cartela destinului (ele sunt cel mai des măsluite

dedal are rezervă de ceară)

celelalte la negru

din rămășițe de curcubeie

plecată demult mai știam cum săpau nopțile voluptăți curate în trupuri

înainte de-a le pune gaj pentru pachetul complet

vilă-mașină-postbineplătit

nu mă mai tem simt în fiecare os

vibrațiile răstignirii unele scot sunet de flaut

diminețile trec anoste mamă

nu mă bântuite coșmarul necesarei scrumiri (i-am înțeles rostul)

poate doar partitura de weekend

să aibă o cheie mai sonoră spre asfințit

când marea se îneacă în mare și nu mai contează deloc

nici țara minune nici flotila ce mi-a înlocuit

vertebra zborului

zarea ți s-a topit în pupila dorului mamă

infinitul e orb

și nu ai cui trimite scrisoarea ta de protest